26 मई 1928 शनिवार को ओलंपिक का फाइनल मुकाबला था। मैदान में आमने-सामने भारत और हॉलैंड की टीमें। अब तक के सभी रिकार्ड को तोड़ते हुए तकरीबन 24000 लोगों से मैदान भर चुका था। जयपाल सिंह सेमीफाइनल में भारत की कप्तानी कर इंग्लैंड के लिए वापस रवाना हो चुके थे। उप-कप्तान एरिक पिनीजर ने भारत की कप्तानी की जिम्मेदारी संभाली। भारत के सामने हॉलैंड की टीम और आखिरकार नतीजा वह रहा जिसने पूरी दुनिया में भारतीय हॉकी की धमक मचा कर रख दी थी। भारतीय टीम ने हॉलैंड को फाइनल में 3-0 के अंतर से रौंद दिया था और भारत को पहली बार हॉकी में स्वर्ण पदक दिलाया था। यह वह समय था जब पूरी दुनिया जान चुकी थी कि भारत के रूप में दुनिया को नया विजेता मिल चुका है। 29 मई को ओलंपिक स्टेडियम में पुरस्कार वितरण समारोह रखा गया जहां एरिक पिनीजर के नेतृत्व वाली भारतीय टीम को स्वर्ण पदक से नवाजा गया। यह पहला मौका था जब किसी पहली एशियन टीम ने ओलंपिक के इतिहास में स्वर्ण पदक अपने नाम किया था। इस ओलंपिक से भारतीय टीम बिना कोई मैच हारे स्वर्ण पदक जीतकर लौटी थी। भारत ने 1928 एम्सटर्डम ओलंपिक में 5 मुकाबले खेले थे जिसमें से पांचों में टीम ने जीत हासिल की थी। भारत ने 1928 ओलंपिक में 29 गोल दागे थे वही टीम की खाए गए गोलों की संख्या शून्य थी।